Vågner du op om natten med en stærk trang til at fylde hele eller halve indkøbsvogne med discount-dagligvarer, så får du snart mulighed for at drøne i Netto på alle tider af døgnet.

Dagligvarekæden begynder i december at holde døgnåbent i udvalgte butikker tre forskellige steder i landet, skriver Berlingske.

De udvidede åbningstider kommer til at gælde for den ny Netto-forretning på Rådhuspladsen i København samt to forretninger i henholdsvis Lyngby og Aarhus.

Kan fylde varer på hylderne

Ifølge Nettos danske landedirektør, Brian Seemann Broe, er tiltaget en konsekvens af ændrede indkøbsmønstre hos kunderne. Samtidig vil døgnåbne butikker også kunne skabe mere omsætning om dagen, da ansatte om natten vil kunne fylde nye varer på hylderne og gøre rent, mener han.

Læs også : Dansk Supermarked utilfreds med salmonellavarsel: Stopper salg af kød fra Skare

- Vi vil have forbedret kundeoplevelsen om dagen og samtidig dække et behov hos dem, der har brug for at handle på alternative tider af døgnet. Det er det, der er planen, siger Brian Seemann Broe til Berlingske.

Lukkelovens endelige død

Ekspert i forbrugertrends og detailhandel Flemming Birch fra konsulentvirksomheden Birch & Birch kalder Nettos tiltag for det sidste søm i kisten for lukkeloven.

- Det første søm blev hamret i kisten efter liberaliseringen af lukkeloven. Nu ser vi enden på hele den gamle indkøbsadfærd, som var dikteret af regler og love om, hvornår vi som forbrugere må handle, siger han til Berlingske.

Læs også : Minister kritiserer supermarkeder: I gør ikke nok for danskernes sundhed

Lukkeloven blev i 2012 afskaffet og erstattet af en helligdagslovgivning, der gør, at butikkerne generelt skal holde lukket på helligdage, grundlovsdag, juleaftensdag og nytårsaftensdag efter klokken 15.00.